Γνωμοδότηση της Επιτροπής των Περιφερειών για την «Πρόταση απόφασης του Ευρωπαϊκού Κοινοβουλίου και του Συμβουλίου που τροποποιεί την απόφαση 819/95/ΕΚ για τη θέσπιση του προγράμματος κοινοτικής δράσης Socrates»

(97/C 379/05)

Η ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ,

έχοντας υπόψη την πρόταση της Επιτροπής προς το Ευρωπαϊκό Κοινοβούλιο και το Συμβούλιο [COM(97) 99 τελικό - 97/0103 (COD)] () 7

έχοντας υπόψη την απόφαση τoυ Συμβουλίου της 6ης Μαΐου 1997, σύμφωνα με το άρθρο 126 και το άρθρο 198 Γ, παράγραφος 1, της Συνθήκης περί ιδρύσεως της Ευρωπαϊκής Κοινότητας, να ζητήσει την γνωμοδότηση της ΕΤΠ σχετικά με το θέμα αυτό 7

έχοντας υπόψη την απόφασή της της 11ης Ιουνίου 1997 για την ανάθεση στην επιτροπή 6 «Εκπαίδευση - Κατάρτιση» της προετοιμασίας των σχετικών εργασιών 7

έχοντας υπόψη το σχέδιο γνωμοδότησης (CdR 151/97 rev.) που υιοθέτησε η επιτροπή 6 στις 27 Ιουνίου 1997 (Εισηγητής: ο κ. Viera de Carvalho) 7

εκτιμώντας ότι η κοινή δήλωση του Ευρωπαϊκού Κοινοβουλίου, του Συμβουλίου, και της Επιτροπής σχετικά με το πρόγραμμα Socrates () προβλέπει ότι μετά την παρέλευση δύο ετών από την έναρξη του προγράμματος, η Επιτροπή θα υποβάλει έκθεση αξιολόγησης των αποτελεσμάτων που θα συνοδεύεται από κατάλληλες προτάσεις, ιδιαίτερα όσον αφορά την επανεξέταση του χρηματοδοτικού πλαισίου 7

εκτιμώντας ότι η έκθεση που υπέβαλε η Επιτροπή (η οποία συνοδεύει την εξεταζόμενη πρόταση) περιγράφει τα εξαιρετικά αποτελέσματα που επιτεύχθηκαν στο πλαίσιο του προγράμματος κατά τη διάρκεια των δύο ετών που έχουν παρέλθει από την υιοθέτησή του 7

εκτιμώντας ότι η ΕΤΠ στη γνωμοδότησή της για το πρόγραμμα Socrates () εξέφρασε την ικανοποίησή της για τη συμβολή του στην ανάπτυξη της ποιότητας της παρεχόμενης εκπαίδευσης, των συμπράξεων και των δικτύων που ενισχύουν την οικονομική και κοινωνική ανάπτυξη των τοπικών και περιφερειακών κοινοτήτων της ΕΕ 7

κατά την 19η σύνοδο ολομέλειας της 17ης και 18ης Σεπτεμβρίου 1997 (συνεδρίαση της 18ης Σεπτεμβρίου), υιοθέτησε την ακόλουθη γνωμοδότηση.

1. Εισαγωγή

1.1. Το πρόγραμμα δράσης Socrates, με κονδύλιο 850 εκατομμύρια Ecu, το οποίο καλύπτει την περίοδο 1995-1999 και αφορά 15 χώρες, υιοθετήθηκε από την Ευρωπαϊκή Κοινότητα το Μάρτιο 1995. Το ποσό το οποίο εγκρίθηκε τελικά είναι σημαντικά χαμηλότερο σε σχέση με την αρχική πρόταση της Επιτροπής η οποία προέβλεπε πίστωση ύψους 1 005,6 εκατομμυρίων Ecu και αφορούσε μόνο 12 κράτη μέλη. Το εγκριθέν τελικά ποσό υπήρξε αποτέλεσμα έντονων διαπραγματεύσεων μεταξύ του Ευρωπαϊκού Κοινοβουλίου, του Συμβουλίου, και της Επιτροπής. Ο καθορισμός του προαναφερθέντος ποσού εγκρίθηκε υπό την προϋπόθεση ότι μετά από την παρέλευση δύο ετών θα πραγματοποιηθεί δημοσιονομική αναπροσαρμογή, βάσει της αξιολόγησης της εξέλιξης της εφαρμογής του και των αποτελεσμάτων που θα έχουν επιτευχθεί.

1.2. Η παρούσα πρόταση εκπληρώνει την προϋπόθεση αυτή, ιδιαίτερα όσον αφορά τις δημοσιονομικές πτυχές. Στόχος της πρότασης είναι η επανεξέταση του προϋπολογισμού του προγράμματος και η αύξησή του κατά 50 εκατομμύρια Ecu, δηλαδή κατά 5,9 %, τα οποία θα χρησιμοποιηθούν κατά τη διάρκεια των δύο τελευταίων ετών εκτέλεσης του προγράμματος, δηλαδή το 1998 και το 1999. Θα πρέπει να υπογραμμισθεί ότι, παρά την εν λόγω αύξηση, το προβλεπόμενο για το πρόγραμμα Socrates κονδύλιο αντιπροσωπεύει μόνο το 0,2 % του προϋπολογισμού της Κοινότητας για το 1998.

1.3. Η Επιτροπή επιθυμεί την άμεση έγκριση της εν λόγω πρότασης με στόχο την άμεση θέση της σε εφαρμογή κατά το έτος 1998.

2. Γενικές παρατηρήσεις

2.1. Το πρόγραμμα Socrates καλύπτει όλες τις εκπαιδευτικές δραστηριότητες της ΕΕ και έχει ως στόχο να συμβάλει στην βελτίωση της ποιότητας της εκπαίδευσης και στην ανάπτυξη ενός ευρωπαϊκού χώρου συνεργασίας στον τομέα της εκπαίδευσης, μέσω της εφαρμογής και υποστήριξης των δράσεων των κρατών μελών σε 7 κύριους τομείς δραστηριότητας: την τριτοβάθμια εκπαίδευση (Erasmus), τη δευτεροβάθμια εκπαίδευση (Comenius), την προώθηση της εκμάθησης γλωσσών (Lingua), την ανοικτή και εξ αποστάσεως εκπαίδευση, την εκπαίδευση των ενηλίκων, την προώθηση της ανταλλαγής εμπειριών και πληροφοριών (συμπεριλαμβανομένων των προγραμμάτων Eurydice και Arion) και την λήψη συμπληρωματικών μέτρων (δραστηριότητες πληροφόρησης, έλεγχος και αξιολόγηση των δράσεων).

2.2. Η έκθεση της Επιτροπής που συνοδεύει την πρόταση αναφέρει ότι το πρόγραμμα συνέβαλε στη σημαντική αύξηση, τόσο ποσοτικά όσο και ποιοτικά, της ευρωπαϊκής συνεργασίας στο χώρο εκπαίδευσης, γεγονός το οποίο η ΕΤΠ επικροτεί, ιδιαίτερα όσον αφορά τους τομείς της κινητικότητας των σπουδαστών και του διδακτικού προσωπικού, της συνεργασίας των εκπαιδευτικών ιδρυμάτων, της αναγνώρισης των ακαδημαϊκών σπουδών που πραγματοποιούνται στο εξωτερικό, μέσω του ευρωπαϊκού συστήματος μεταφοράς ακαδημαϊκών μονάδων, της προώθησης των λιγότερο διαδεδομένων γλωσσών της ΕΕ, της μεγαλύτερης χρήσης της εξ αποστάσεως μάθησης και της επέκτασης του προγράμματος στην ευρύτερη Ευρώπη.

2.3. Εντούτοις, κατά την εκτέλεση του προγράμματος παρουσιάσθηκαν ορισμένα προβλήματα τα οποία θα πρέπει να αναφερθούν:

- σχετικά χαμηλός βαθμός συμμετοχής των εκπαιδευτικών ιδρυμάτων πρωτοβάθμιας και δευτεροβάθμιας εκπαίδευσης. Για να επιλυθούν οι δυσκολίες συμμετοχής, θα απαιτηθεί να υπάρξουν μηχανισμοί που θα καταστήσουν τις διοικητικές αρχές τους πιο κοντινές στον πολίτη και πιο δυναμικές 7

- δημοσιονομικές δυσκολίες. Παραδείγματος χάρη, η ενίσχυση σπουδαστή στο εξωτερικό βάσει του προγράμματος Erasmus ανέρχεται 75 Ecu μηνιαίως (15 % του ανώτατου επιτρεπόμενου ποσού) και 2000 Ecu ετησίως για τα δευτεροβάθμια εκπαιδευτικά ιδρύματα βάσει του προγράμματος Comenius 7

- αδυναμία του προγράμματος να ανταποκριθεί αποτελεσματικά στις απαιτήσεις. Παραδείγματος χάρη, εάν εγκριθούν όλες οι επιλέξιμες αιτήσεις που έχουν υποβληθεί, απαιτούνται 700 εκατομμυρία Ecu κατά το 1996, ενώ το διαθέσιμο ποσό δεν υπερβαίνει τα 173 εκατομμύρια Ecu. Τα ποσά που ζητούνται βάσει των αιτήσεων χρηματοδότησης υπερβαίνουν κατά τέσσερις φορές το διαθέσιμο ποσό, το οποίο όπως επισημαίνει η Επιτροπή πρόκειται να αυξηθεί 7

- αναμενόμενη επιδείνωση της κατάστασης κατά τη διάρκεια των επόμενων δύο ετών, λόγω δημοσιονομικών δυσκολιών, που οφείλονται:

α) στην ανάγκη εξισορρόπησης των νέων πρωτοβουλιών προς την τρέχουσα ενίσχυση 7

β) στην προβλεπόμενη αύξηση του αριθμού των υποψηφιοτήτων ως αποτέλεσμα των εκστρατειών πληροφόρησης (1995 και 1996) και της προσχώρησης των τριών νέων κρατών μελών 7

γ) στο γεγονός ότι για πρώτη φορά εφαρμόζονται ορισμένες δράσεις, όπως η σύναψη συμβάσεων εκπαιδευτικών ιδρυμάτων στο πλαίσιο του προγράμματος Erasmus και η ενδοϋπηρεσιακή κατάρτιση στο πλαίσιο του προγράμματος Comenius 7

δ) στα «πλευρικά» αποτελέσματα άλλων πολιτικών, όπως η ανακήρυξη του 1997 ως «Ευρωπαϊκού Έτους κατά του ρατσισμού».

2.4. Παρά το γεγονός ότι η αύξηση του κονδυλίου που προτείνει η Επιτροπή φαίνεται να είναι βάσιμη, εντούτοις το ερώτημα είναι εάν επαρκεί για την επίλυση των προβλημάτων που εντοπίζει η ίδια η Επιτροπή.

3. Ειδικές παρατηρήσεις

α) Η ΕΤΠ επικροτεί απόλυτα την πρωτοβουλία Socrates δεδομένου ότι θα συμβάλλει στην ανάπτυξη της ποιότητας της παρεχόμενης εκπαίδευσης και στην ανάπτυξη των εταιρικών σχέσεων και στη δημιουργία δικτύων που είναι δυνατόν να προωθήσουν την οικονομική και κοινωνική ισχύ των περιφερειών της Ευρώπης.

β) Η ΕΤΠ υπογραμμίζει, επίσης, το γεγονός ότι επί του παρόντος υφίστανται 60 περίπου εκατομμύρια σπουδαστές και διδακτικό προσωπικό που υπερβαίνει τα 4 εκατομμύρια σε 307 000 σχολεία της ΕΕ, ενώ 11 εκατομμύρια σπουδαστές φοιτούν σε 5 000 τριτοβάθμια εκπαιδευτικά ιδρύματα. Δεν θα πρέπει, επίσης, να παραβλεφθεί το γεγονός ότι εκατομμύρια ενήλικες φοιτούν σε διάφορα σχολεία. Από αυτούς ωφελούνται άμεσα από το πρόγραμμα Socrates μόνον: 316 000 μετακινούμενοι σπουδαστές, 26 000 μετακινούμενοι καθηγητές και λέκτορες και 1 800 ανώτατα εκπαιδευτικά ιδρύματα βάσει του προγράμματος Erasmus 7 80 000 σπουδαστές και 16 000 καθηγητές βάσει του προγράμματος Lingua 7 5 000 σχολεία βάσει του προγράμματος Comenius 7 2 700 εκπαιδευτικά ιδρύματα τα οποία συμμετέχουν στα υπόλοιπα προγράμματα όπως αυτά που αφορούν της εξ αποστάσεως εκπαίδευση, την κατάρτιση των καθηγητών, και την εκπαίδευση των ενηλίκων.

Γενικά, το ποσοστό συμμετοχής είναι εξαιρετικά χαμηλό σε σχέση με το τμήμα του πληθυσμού στο οποίο απευθύνεται το εν λόγω πρόγραμμα.

γ) Η ΕΤΠ επισημαίνει, επίσης, το χαμηλό επίπεδο χρηματοδοτικής υποστήριξης που παρέχεται για κάθε πρόγραμμα. Παραδείγματος χάρη, βάσει του προγράμματος Erasmus, οι σπουδαστές μετά δυσκολίας λαμβάνουν το 15 % του ανώτατου επιτρεπόμενου ποσού, ενώ τα ανώτατα εκπαιδευτικά ιδρύματα, κατά μέσο όρο, μόλις 17 000 Ecu ετησίως για τις θεσμικές συμβάσεις που συνάπτουν. Η ΕΤΠ επιθυμεί, στο σημείο αυτό, να υπενθυμίσει την πρόταση που είχε υποβάλει στη γνωμοδότησή της για το πρόγραμμα Socrates (Εισηγητής: ο κ. David Bellotti), σχετικά με την ανάγκη να προβλεφθούν ειδικά μέτρα για την προώθηση της κινητικότητας των νέων που προέρχονται από μειονεκτούσες ομάδες.

δ) Η ΕΤΠ υπογραμμίζει, επίσης, ότι στην περίπτωση του προγράμματος Comenius, χορηγούνται σε κάθε σχολείο που συμμετέχει μόλις 2 000 Ecu ετησίως, γεγονός που έχει ως αποτέλεσμα να αποκλείεται η συμμετοχή σημαντικού αριθμού καθηγητών και σπουδαστών.

ε) Κατά την ΕΤΠ, είναι δύσκολο να αντιληφθεί κανείς πως με μια αύξηση μικρότερη από 6 % είναι δυνατόν να αντιμετωπισθούν τα προβλήματα αυτά και να αποτραπεί η συμμετοχή στο πρόγραμμα ορισμένων μόνο ατόμων - που αναγκαστικά θα ανήκουν στις οικονομικά ισχυρότερες ομάδες. Η ΕΤΠ θεωρεί ότι η εν λόγω αύξηση είναι ανεπαρκής για να επιτευχθεί η συμμετοχή μίας κρίσιμης μάζας δικαιούχων στο πρόγραμμα και να ικανοποιηθεί η διαρκώς αυξανόμενη ζήτηση. Επισημαίνει, επίσης, ότι, κατά συνέπεια, θα είναι δύσκολο να μεγιστοποιηθούν τα πολλαπλασιαστικά αποτελέσματα και εφιστά την προσοχή στις συνέπειες που θα έχει η απογοήτευση των ευρωπαϊων πολιτών σε σχέση με τις δραστηριοτήτες συνεργασίας στην ΕΕ.

στ) Η ΕΤΠ εκφράζει την έκπληξή της για το γεγονός ότι η πρόταση της Επιτροπής για την αύξηση του κονδυλίου συνδέεται άμεσα με τις γεωγραφικές περιοχές που καλύπτονται από το πρόγραμμα επί του παρόντος και δεν λαμβάνει υπόψη τη συμμετοχή των δέκα συνδεδεμένων χωρών της Κεντρικής και Ανατολικής Ευρώπης και της Κύπρου που έχει προγραμματισθεί για το 1998. Θεωρεί ότι το εν λόγω ζήτημα θα πρέπει να αντιμετωπισθεί επειγόντως. Επιπλέον, επαναλαμβάνει ότι επιδοκιμάζει την προοδευτική συμμετοχή των δέκα συνδεδεμένων χωρών της Κεντρικής και Ανατολικής Ευρώπης (συμπεριλαμβανομένων των χωρών της Βαλτικής) στο πρόγραμμα Socrates, όπως επισημάνθηκε σε προηγούμενες γνωμοδοτήσεις. Σχετικά, τονίζει τη θετική συμβολή της μεγαλύτερης συνεργασίας στον τομέα της εκπαίδευσης, ιδιαίτερα εάν γίνει σε αποκεντρωμένο επίπεδο, στην ενίσχυση της διαδικασίας οικονομικών, κοινωνικών και δημοκρατικών μεταρρυθμίσεων που έχει αρχίσει στις εν λόγω χώρες.

ζ) Η ΕΤΠ υπογραμμίζει ότι το Ευρωπαϊκό Κοινοβούλιο στην έκθεσή του εκτιμά ότι η ιδανική αύξηση θα ήταν μία αύξηση 165 εκατομμυρίων Ecu: 70 εκατομμυρία Ecu για τη διασφάλιση της αμοιβαίας κινητικότητας μεταξύ της ΕΕ και των συνδεδεμένων χωρών (ποσό που αντιστοιχεί στη συνεισφορά των 70 εκατομμυρίων Ecu των εν λόγω χωρών στον προϋπολογισμό, οι οποίες χρηματοδοτούνται από το προγράμμα Phare), 15 εκατομμυρία Ecu για να ληφθεί υπόψη ο πληθωρισμός κατά την περίοδο 1998-1999, 80 εκατομμυρία Ecu για να αυξηθεί το χρηματοδοτικό πλαίσιο για την περίοδο 1998-1999 κατά 20 % προκειμένου να ληφθεί υπόψη η αυξανόμενη ζήτηση και το κατώτατο όριο κρίσιμης μάζας χρηματοδότησης ανά σχέδιο. Εντούτοις, παρά την εν λόγω ανάλυση απαιτείται αύξηση του κονδυλίου τουλάχιστον κατά 100 εκατομμύρια Ecu.

η) Η ΕΤΠ επισημαίνει την ανάγκη να ενισχυθούν οι δραστηριότητες του προγράμματος που αφορούν τις αγροτικές περιοχές, ενώ υπογραμμίζει ότι μπορεί να θεωρηθεί ότι μέσω των εν λόγω δραστηριοτήτων επιδιώκεται η επίτευξη ορισμένων στόχων που αποτελούν αντικείμενο των στρατηγικών για τις αγροτικές περιοχές που υπάγονται σε άλλους τίτλους του προϋπολογισμού της ΕΕ, ιδιαίτερα της Κοινής Γεωργικής Πολιτικής. Θα πρέπει να καταστεί δυνατή η διάθεση των εν λόγω πόρων του προϋπολογισμού για την υποστήριξη των δραστηριοτήτων του προγράμματος Socrates.

θ) Υποπρόγραμμα Lingua: η ΕΤΠ κρίνει άκρως αναγκαίο να ενισχυθεί η ορθή έναρξη της εκμάθησης γλωσσών στην πρωτοβάθμια εκπαίδευση δεδομένου ότι η ανεπαρκής έναρξη, εξουδετερώνει σε μεγάλο βαθμό τις κατοπινές προσπάθειες. Για το λόγο αυτό θα πρέπει να διευρυνθούν οι δυνατότητες και τα μέσα συμμετοχής του εκπαιδευτικού προσωπικού που διδάσκει ξένες γλώσσες

4. Συμπέρασμα

4.1. Προς το τέλος της ζωής του, ο Jean Monnet διερωτήθηκε εάν δεν ήταν λάθος να προτιμηθούν οικονομικές πτυχές για την οικοδόμηση της Ενωμένης Ευρώπης, εις βάρος των πολιτισμικών πτυχών.

4.2. Ο προβληματισμός αυτός του πατέρα της Ευρώπης επιβεβαιώνεται από τη ολοένα και εμφανέστερη διαπίστωση ότι η ειρήνη και η συνοχή της Ευρώπης μπορούν να διασφαλισθούν μόνο μέσω της διασφάλισης και διάδοσης ορισμένων θεμελιωδών αξιών του ευρωπαϊκού πολιτισμού, διότι οι αξίες αυτές αφορούν άμεσα τους πολίτες.

4.3. Προς το σκοπό αυτό, απαιτείται η όσο το δυνατό μεγαλύτερη συμμετοχή των σπουδαστών, που θα καταστούν αργότερα και οι ίδιοι καθηγητές, και των εκπαιδευτικών ιδρυμάτων, διότι αποτελούν τη βάση του μέλλοντος.

4.4. Η ΕΤΠ πιστεύει ότι η ανάπτυξη ανθρώπινων πόρων των περιφερειών της Ευρώπης είναι θεμελιώδους σημασίας για την καταπολέμηση του αποκλεισμού και της ανεργίας, την ενίσχυση της ανταγωνιστικότητας, την οικονομική ανάπτυξη και τη δημιουργία απασχόλησης, και κατά συνέπεια τη διασφάλιση της οικονομικής και κοινωνικής ανάπτυξης σε τοπικό και περιφερειακό επίπεδο. Για την επίτευξη, όμως, του στόχου αυτού απαιτείται διαρκής προσπάθεια για την αποτελεσματική βελτίωση του μορφωτικού επιπέδου και των ικανοτήτων των ευρωπαίων πολιτών και ιδιαίτερα των νέων.

4.5. Σχετικά, η ΕΤΠ υποστηρίζει και ενθαρρύνει κάθε πρωτοβουλία της μορφής του προγράμματος Socrates και τα προγράμματα που αυτό περιλαμβάνει, όπως τα προγράμματα Erasmus, Comenius, Lingua, κ.λπ.

4.6. Εντούτοις, η ΕΤΠ επισημαίνει την ανάγκη να μην καταστεί το πρόγραμμα Socrates, για οικονομικούς λόγους, πρόγραμμα ορισμένων μόνο προνομιούχων ομάδων, προσώπων και εκπαιδευτικών ιδρυμάτων, που διαθέτουν περισσότερες οικονομικές δυνατότητες, έτσι ώστε να τεθεί σε κίνδυνο η εφαρμογή της αρχής της ισότητας των ευκαιριών. Επιπλέον, εκφράζει την ανησυχία ότι λόγω των περιορισμένων χρηματοδοτικών δυνατοτήτων θα παρεμποδισθεί η πρόσβαση στο πρόγραμμα των πολιτών και των ιδρυμάτων των περιφερειών της ΕΕ που μειονεκτούν οικονομικά, με αποτέλεσμα να τεθεί σε κίνδυνο η οικονομική και κοινωνική συνοχή. Πράγματι, οι πιστώσεις που παρέχονται από την Ευρωπαϊκή Επιτροπή αντιπροσωπεύουν μόνο το 20 % έως το 30 % του προϋπολογισμού των σχεδίων και για το λόγο αυτό ωφελούν αποκλειστικά τα ήδη πλεονεκτικά σχολικά ιδρύματα που είναι σε θέση να διασφαλίζουν τη συμπληρωματική χρηματοδότηση.

4.7. Η ΕΤΠ επισημαίνει ότι οι προκλήσεις που πρέπει να αντιμετωπισθούν στο άμεσο μέλλον είναι πολλές, ιδιαίτερα όσον αφορά τον τομέα της κοινωνίας των πληροφοριών και τις άμεσες συνέπειές της στον χώρο της εκπαίδευσης, συμπεριλαμβανομένης της σύνδεσης των δευτεροβάθμιων εκπαιδευτικών ιδρυμάτων με το Διαδίκτυο (Internet), στην τηλεεκπαίδευση, στην ανάπτυξη εκπαιδευτικού λογισμικού και πολυμέσων. Ζητεί εκ νέου την αύξηση της χρηματοδότησης του εν λόγω τομέα στο πλαίσιο του προγράμματος Socrates (καθώς και άλλων προγραμμάτων) όπως αναφέρεται στην γνωμοδότησή της σχετικά με το πρόγραμμα δράσης της Επιτροπής για τη μάθηση στην κοινωνία των πληροφοριών (Εισηγητής: ο κ. Paul White).

4.8. Για τη βελτίωση της ποιότητας ζωής των ευρωπαίων πολιτών και των περιφερειών στις οποίες κατοικούν απαιτείται δημιουργικότητα και καινοτομία, τις οποίες μπορούν να προωθήσουν προγράμματα όπως το Socrates. Η ΕΤΠ τονίζει ότι από την ανάπτυξη της προαναφερθείσας δημιουργικότητας και καινοτομίας εξαρτάται ακόμη και η διαδικασία ολοκλήρωσης των συνδεδεμένων σήμερα χωρών της Κεντρικής Ευρώπης και της Κύπρου.

4.9. Εκτός από την οικονομική ευημερία, η Ευρώπη την οποία οραματίσθηκε ο Jean Monnet θα πρέπει να διαθέτει συνοχή, αλληλεγγύη, συνεργασία, επιστημονικές γνώσεις, και υψηλό μορφωτικό επίπεδο. Για το λόγο αυτό, απαιτούνται πρωτοβουλίες όπως το πρόγραμμα Socrates.

4.10. Κατά συνέπεια, η ΕΤΠ καλεί το Συμβούλιο, την Επιτροπή, και το Ευρωπαϊκό Κοινοβούλιο να αναγνωρίσουν το γεγονός ότι η μεγαλύτερη χρηματοδότηση του προγράμματος Socrates θα συμβάλει όχι μόνον στην ενίσχυση της οικονομικής και κοινωνικής συνοχής της ΕΕ αλλά και στην οικοδόμηση μίας πραγματικής «Ευρώπης των Πολιτών» που θα διαδραματίζει ουσιαστικό ρόλο στην καθημερινή ζωή των πολιτών της. Σε μία περίοδο που οι φυλετικές διακρίσεις, η ξενοφοβία και τα φαινόμενα βίας αυξάνονται ανησυχητικά, η προώθηση της ευρωπαϊκής και διαπολιτισμικής διάστασης της εκπαίδευσης μέσω του προγράμματος Socrates καθώς και η προώθηση της μεγαλύτερης συνεργασίας των σπουδαστών και των καθηγητών στην ΕΕ έχει ζωτική σημασία για την ενίσχυση της κατανόησης των πολιτισμικών ιδιαιτεροτήτων και την επίδειξη μεγαλύτερης αλληλεγγύης προκειμένου να διασφαλισθεί η ειρηνική συνύπαρξη τόσο στην ΕΕ όσο και στις γειτονικές της χώρες.

4.11. Τέλος, η ΕΤΠ συνιστά, λαμβανομένων υπόψη των δημοσιονομικών δυσκολιών και της εφαρμογής των αρχών της δημοσιονομικής πειθαρχίας που ισχύουν στην ΕΕ και στα κράτη μέλη:

- να ληφθούν υπόψη από την Επιτροπή και το Συμβούλιο τα επιχειρήματα που προαναφέρθηκαν σχετικά με τη χορήγηση πρόσθετης χρηματοδότησης στο πρόγραμμα Socrates προκειμένου, κυρίως, να διασφαλισθεί η παροχή της κατάλληλης υποστήριξης για την εκτέλεση μίας κρίσιμης μάζας σχεδίων και να ληφθούν υπόψη οι δημοσιονομικές επιπτώσεις από την επέκταση της εφαρμογής του προγράμματος στις συνδεδεμένες χώρες της Κεντρικής και Ανατολικής Ευρώπης και την Κύπρο 7

- να τροποποιήσει η Επιτροπή την πρότασή της αυξάνοντας το ποσό της ενίσχυσης κατά 100 εκατομμύρια Ecu τουλάχιστον (αύξηση κατά 11,8 %), σύμφωνα με τις τροποποιήσεις που πρότεινε το Ευρωπαϊκό Κοινοβούλιο κατά τη διάρκεια της πρώτης ανάγνωσης, βάσει της διαδικασίας συναπόφασης, σχετικά με το εν λόγω θέμα (). Τονίζεται ότι, κατά τον τρόπο αυτό, το κονδύλιο θα ανέλθει σε 950 εκατομμύρια Ecu, ποσό το οποίο είναι κατώτερο από το ποσό που είχε προβλεφθεί στην αρχική πρόταση της Επιτροπής, η οποία προέβλεπε κονδύλιο ύψους 1 005,6 εκατομμυρίων Ecu για 12 κράτη μέλη.

Βρυξέλλες, 18 Σεπτεμβρίου 1997.

Ο Πρόεδρος της Επιτροπής των Περιφερειών

Pasqual MARAGALL i MIRA

() ΕΕ C 113 της 11. 4. 1997, σ. 14.

() ΕΕ L 132 της 16. 6. 1995, σ. 18.

() ΕΕ C 217 της 6. 8. 1994, σ. 18.

() ΕΕ C 200 της 30. 6. 1997, σ. 135.